Sentrum op die been gebring na tornadoSkade by die Phumulani-winkelsentrum in Thembisa (26 Julie 2016) Foto aan Maroela Media verskaf ŉ Gesamentlike noodhulpsentrum is deur die Ekurhuleni-metro op die been gebring om mense wat deur Dinsdag se tornado in Tembisa geraak is, by te staan. Die tornado het die Phumulani Mall se dak afgewaai en buitegeboue by die Tembisa-hospitaal beskadig. Minstens 200 huise in die Winnie Mandela- informele nedersetting is beskadig met meer as 400 mense wat dakloos gelaat is. “Daar is ook sowat 100 plakkershutte en 20 huise in Hospital View beskadig. Minstens drie mense is na hospitale in die omgewing geneem vir behandeling,” het Themba Gadebe, woordvoerder van die Ekurhuleni-metro, gesê. Die tornado wat op 26 Julie 2016 in Gauteng gewoed het (Foto aan Maroela Media verskaf) Minstens 20 mense is beseer toe die tornado die dak van die Phumulani Mall afgeruk het. Steve Mabona, woordvoerder van die departement van gesondheid, het gesê die beseerdes is na die Tembisa-hospitaal geneem. By die hospitaal is sowat 20 motors en drie ambulanse beskadig tydens die storm. Wilfred Kgasago, woordvoerder van die Ekurhuleni-metropolisie, het gesê die tornado het Tembisa omstreeks 16:00 getref.